Bushe Mutila Baibolo ni Cinshi?
Bushe kuti mwatila . . .
libuuku umwaba amano ya bantunse?
ibuuku umwaba inshimi na malyashi ya kale?
Cebo ca kwa Lesa?
IFYO BAIBOLO ILANDA
“Amalembo yonse aya mushilo yafuma kuli Lesa.”—2 Timote 3:16, e fyo calembwa muli Baibolo Amalembo ya Calo Cipya.
IFYO MWINGANONKELAMO
Baibolo kuti yalenga mwasanga amasuko ku mepusho yacindama sana.—Amapinda 2:1-5.
Baibolo kuti yamwafwa mu mikalile yenu.—Amalumbo 119:105.
Baibolo kuti yalenga mwakwata isubilo lya kuti ifintu fikawama.—Abena Roma 15:4.
BUSHE KUTI TWASUMINA IFYO BAIBOLO ILANDA?
Ee, pantu kwaliba ifintu fitatu ifingalenga tusumine:
Amalembo yabamo yalomfwana. Baibolo yalembelwe pa myaka ukucila pali 1,600. Abantu abalekanalekana 40 e balembele Baibolo. Abengi tabaishibene no kwishibana. Lelo ica kupapusha ca kuti ifyo balembele filomfwana kabili filanda fye pa mutwe we lyashi umo wine!
Ilyashi lyabamo lya cine. Ilingi line abalemba ilyashi lya kale balafisa ifyo abantu babo ba bacimfishe. Abalembele Baibolo bena balilembele ne fyo balufyenye e lyo ne fyo uluko lwabo lwalufyenye.—2 Imilandu 36:15, 16; Amalumbo 51:1-4.
Amasesemo yabamo lyonse yalafikilishiwa. Baibolo yalisobele ukonaulwa kwa musumba wa Babiloni ninshi kucili imyaka 200 ukuti umusumba onaulwe. (Esaya 13:17-22) Tayalanda fye pa fyo Babiloni yali no konaulwa, lelo yalilumbwile ne shina lya muntu uwali no konaula uyu musumba!—Esaya 45:1-3.
Amasesemo ya mu Baibolo ayengi yalifikilishiwe ukubikako fye no tuntu utunono, uto amasesemo yalandilepo. Bushe ifi te fyo twingenekela Icebo ca kwa Lesa ukuba?—2 Petro 1:21.
IFYO MULINGILE UKULATONTONKANYAPO
Bushe Icebo ca kwa Lesa kuti camwafwa shani ukukwata imibele na imbi iisuma?
Baibolo ilasuka ici cipusho pali ESAYA 48:17, 18 e lyo na pali 2 TIMOTE 3:16, 17.
bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn